述懷
作者：吳芾
朝代：宋

paragraphs: 我愛白樂天，千載共稱賢。
行年七十五，奄忽遂溘先。
我愛范忠宣，一代名德全。
年齡甫至此，亦復成棄捐。
二公雖已逝，四海至今傳。
顧我百無事，幸及二公年。
今夏疾疢作，已分歸黄泉。
偶然得無事，固荷天見憐。
但我有一語，恰欲與天言。
有生則有死，如行者言旋。
我是久行客，亦自應息肩。
念人處一世，動爲世網纏。
開口罕歡笑，觸緒多憂煎。
縱使至百歲，終困塵俗緣。
不如早瞑目，庶以全吾天。
是非與寵辱，總不到我前。
一心亦安靜，却得返自然。
况我辦歸計，久已卜新阡。